SKRIFTLIG FORESPØRGSEL E-1974/02

af Camilo Nogueira Román (Verts/ALE) til Kommissionen

(8. juli 2002)

Om: Den spanske stats manglende overholdelse af fællesskabslovgivningen i forbindelse med Galiciens radiotelegrafistforening

Galiciens radiotelegrafistforening (colectivo de Oficiais Radioelectrónicos O.R.) for teknikere, der tager sig af radiokommunikation på skibe på over 1 600 ton, er oprettet af 150 teknikere med en gennemsnitsalder på 50 år, der i dag er langtidsledige. O.R.-diplomet forudsætter fem års uddannelse og to års erhvervserfaring.

Den 1. februar 1999 trådte det globale maritime nød- og sikkerhedssystem (GMDSS) i kraft, som giver redere mulighed for at afstå fra brugen af radiotelegrafister, idet denne funktion kan udfyldes af de almene systemoperatører (Operadores Gerais de Systema O.G.S.), der får deres certifikat efter et kursus på kun 50 timer. Den spanske stat har siden 1992 tilladt, at man undlader at bruge radiotelegrafister, der har O.R.-diplomet, selvom GMDSS-systemet endnu ikke var trådt i kraft i dette land. I modsætning til den spanske stat anbefaler Den Internationale Søfartsorganisation (IMO), at certifikatet som almen systemoperatør (O.G.S.-certifikatet) først skal kunne opnås efter en minimumsuddannelse på 130 timer. Ifølge Galiciens radiotelegrafistforening har de almene systemoperatørers håndtering af den elektroniske kommunikation katastrofale følger. Der forekommer falsk alarm, og sikkerheden til søs er i fare. Der er tale om overtrædelse af Europa-Parlamentets og Rådets direktiv 2001/25/EF(1) om minimumsuddannelsesniveauet for søfartserhverv, herunder navnlig artikel 11. Den spanske stat har hidtil ikke truffet foranstaltninger til gennemførelse af dette direktiv.

Rederne ansætter ud fra rent økonomiske motiver almene systemoperatører, hvis uddannelse er på et lavere niveau med hensyn til såvel indhold som varighed, og den spanske stat har ikke indført nogen forpligtelse til igen at ansætte medlemmer af den ovennævnte radiotelegrafistforening, som er alvorligt ramt af de sociale følger af ikke at kunne tilpasse sig de nye bestemmelser. Er Kommissionen bekendt med, at den spanske stat ikke overholder direktiv 2001/25 om minimumsuddannelsesniveauet for søfartserhverv, idet bestemmelserne i Bilag I, Kapitel VII (udstedelse af alternative beviser), reglement VII/1, punkt 3.1, 3.1.1 og 3.1.2 overtrædes?

I henhold til de ovennævnte bestemmelser må udstedelsen af alternative beviser ikke som sådan anvendes til at reducere antallet af besætningsmedlemmer om bord og må heller ikke sænke fagets niveau eller gøre søfarende mindre faglærte Det er netop disse to omstændigheder, der gør, at medlemmerne af den galiciske telegrafistforening er så hårdt ramte. Overvejer Kommissionen at iværksætte en undersøgelse i forbindelse med den manglende overholdelse af de ovennævnte fællesskabsbestemmelser?

(1) EFT L 136 af 18.5.2001, s. 17.

Svar afgivet på Kommissionens vegne af Loyola de Palacio

(16. september 2002)

Kommissionen kender intet til de spanske bestemmelser, som det ærede medlem henviser til, og hvorefter der siden 1992 har kunnet ansættes almene systemoperatører, da det globale maritime nøds- og sikkerhedssystem (GMDSS) endnu ikke var trådt i kraft i Spanien.

I modsætning til, hvad det ærede medlem anfører, har Spanien vedtaget nationale gennemførelsesforanstaltninger til Europa-Parlamentets og Rådets direktiv 2001/25/EF af 4. april 2001 om minimumsuddannelsesniveauet for søfartserhverv og givet Kommissionen officiel meddelelse herom. Det drejer sig om anordning af 16. marts 1998 og kongeligt dekret 2062/1999 af 30. december 1999.

Kommissionen lægger særlig vægt på spørgsmålet om uddannelse inden for søfartserhvervet, da denne er meget snævert forbundet med sikkerheden til søs og beskyttelsen af det maritime miljø. Derfor udfolder Kommissionen alle bestræbelser for at sikre, at søfartsuddannelsesstandarderne faktisk bringes i anvendelse.